# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Ymchwilio i achosion o COVID-19 a gafwyd yn yr ysbyty a dysgu ohonynt – Y Rhaglen Genedlaethol COVID-19 Nosocomiaidd – Blwyddyn un yr Adroddiad Dysgu Interim Cenedlaethol** |
| **DYDDIAD** | **29 Mawrth 2023** |
| **GAN** | **Eluned** **Morgan AS, Y Gweinidog Iechyd a Gwasanaethau Cymdeithasol** |

Drwy gydol y pandemig COVID-19, gweithiodd y Gwasanaeth Iechyd Gwladol (GIG) yng Nghymru yn eithriadol o galed i gadw'r feirws allan o'n hysbytai a diogelu pobl a oedd yn derbyn gofal mewn amgylchiadau heriol. Er gwaethaf gweithdrefnau rheoli trylwyr, ac oherwydd bod y feirws yn hynod drosglwyddadwy, cafwyd heintiadau COVID-19 nosocomiaidd (a gafwyd yn yr ysbyty). Yn anffodus, mewn rhai o’r achosion hyn, bu farw unigolion a chafodd eraill niwed.

Pan fydd digwyddiadau fel hyn yn taro, mae'n bwysig bod GIG Cymru yn agored gyda phobl a'u perthnasau a bod timau clinigol yn cynnal ymchwiliadau i bennu beth ddigwyddodd, beth y gellir ei ddysgu a beth ddylai ddigwydd nesaf i leihau'r tebygolrwydd y bydd unrhyw un arall yn cael profiad tebyg. Er mwyn i’r gofal wella yn barhaus, mae'n bwysig bod y timau clinigol yn rhannu canlyniadau’r ymchwiliadau hyn, yn ogystal â’r hyn a ddysgwyd.

Ym mis Ionawr y llynedd, cytunais i ddarparu £4.54m y flwyddyn, dros gyfnod o ddwy flynedd, i gefnogi byrddau ac ymddiriedolaethau iechyd ac Uned Gyflawni GIG Cymru i gynnal rhaglen bwysig a chymhleth o ymchwiliadau i achosion o COVID-19 a gafwyd yn yr ysbyty.

Mae'r gwaith wedi cefnogi sefydliadau GIG Cymru i fynd ati mewn ffordd gymesur i ymgymryd â'u dyletswydd i ymchwilio i ddigwyddiadau sy’n ymwneud â diogelwch cleifion sy’n gysylltiedig ag achosion o COVID-19 yr amheuwyd eu bod wedi’u cael yn yr ysbyty, gan ddangos maint yr her o ganlyniad i’r niferoedd uchel a gofnodwyd yn ystod y pandemig.

Mae'n bleser gennyf ro gwybod fod y gwaith ymchwilio yn mynd rhagddo'n dda. Heddiw (29 Mawrth), mae Uned Gyflawni GIG Cymru wedi cyhoeddi ei hadroddiad dysgu interim cenedlaethol

<https://www.gig.cymru/rhaglen-covid-19-nosocomial-genedlaethol/>

Rwyf wedi bod yn glir ei bod yn hollbwysig dysgu o ymchwiliadau, ac rwy'n croesawu'r adroddiad interim hwn. Rwyf wedi ymrwymo i sicrhau y bydd y dysgu hwn yn arwain at newid ystyrlon a gwelliannau i ansawdd a diogelwch gofal cleifion.

Fodd bynnag, rhaid peidio â diystyru faint o waith sydd i’w wneud eto. Yn ystod yr ail flwyddyn o gynnal y gwaith hwn, bydd rhagor o wersi i’w dysgu eto yn dod i’r amlwg, a’r bwriad yw cyhoeddi’r adroddiad dysgu llawn terfynol yng ngwanwyn 2024.

Rwy'n ddiolchgar i'r unigolion a'r sefydliadau ar draws y GIG yng Nghymru am fwrw ati â'r gwaith heriol hwn ac am eu hymrwymiad parhaus. Rwy’n ddiolchgar hefyd i’r teuluoedd a gollodd rai annwyl am eu hamynedd wrth inni weithio’n galed i ddod o hyd i atebion iddynt.

Bydd gwaith hefyd yn parhau i nodi pynciau newydd sy'n dod i'r amlwg, ac i ymchwilio i’r pynciau hynny.